Ivan Šunjić

**Ivan Šunjić** (rođen 9. oktobra 1996) bosanskohercegovački je i hrvatski profesionalni nogometaš koji igra na poziciji zadnjeg veznog za kiparski klub Pafos i reprezentaciju Bosne i Hercegovine.

Šunjić je tokom svoje klupske karijere nastupao za Dinamo Zagreb i Lokomotivu u Hrvatskoj, prije nego što je 2019. prešao u engleski Birmingham City. Sezonu 2022/23. proveo je na posudbi u njemačkoj Bundesligi nastupajući za Herthu BSC, a nakon isteka ugovora u ljeto 2024. prešao je u Pafos.

Šunjić je hrvatskog porijekla, rođen je u Bosni i Hercegovini, a u Hrvatsku je emigrirao kao dijete. U omladinskim kategorijama nastupao je za selekcije Hrvatske od U-16 do U-21 nivoa, te je upisao i jedan nastup za seniorsku selekciju Hrvatske 2017. godine. Ipak, u jesen 2024, promijenio je sportsko državljanstvo i odlučio nastupati za Bosnu i Hercegovinu.

## Rani život 
Rođen je 9. oktobra 1996. u Zenici. S ocem Jozom, majkom Aleksandrom i starijim bratom Nikolom  preselio se iz porodičnog doma u Kaknju u Zagreb početkom 2000. godine.

## Karijera 
### Počeci karijere 
Svoju nogometnu karijeru Šunjić je započeo u omladinskom pogonu Španskog. Godine 2009. prelazi u NK Zagreb, a 2012. pridružio se kadetima Dinamo Zagreba. Svoj seniorski debi za prvu ekipu Dinama upisao je 10. maja 2014. godine sa 17 godina, ušavši s klupe u gostujućem porazu protiv Istre 1961. Nakon toga redovno je nastupao za rezervni tim (Dinamo II) u drugoj hrvatskoj ligi.

### Lokomotiva Zagreb 
U februaru 2016. prešao je u redove Lokomotive. Svoj prvi gol u prvenstvu postigao je u maju 2017. u pobjedi (2:0) protiv Intera iz Zaprešića. Uoči sezone 2017/18. imenovan je kapitenom kluba, čime se afirmirao kao jedan od najvažnijih igrača tima s Kajzerice.

U februaru 2018, Dinamo je odlučio otkupiti njegov ugovor, ali je Šunjić ostao na posudbi u Lokomotivi do kraja tekuće sezone.

### Povratak u Dinamo Zagreb 
Šunjić se vratio u prvi tim Dinama za sezonu 2018/19. pod vodstvom trenera Nenada Bjelice. Tokom te sezone odigrao je 41 utakmicu u svim takmičenjima na poziciji zadnjeg veznog. Istakao se nastupima u Evropskoj ligi, a postigao je i pogodak u pobjedi (4:1) protiv turskog Fenerbahçea. Na kraju sezone sa Dinamom je osvojio naslov prvaka Hrvatske, iako su izgubili u finalu Kupa od Rijeke.

### Birmingham City 
Dana 26. jula 2019, engleski drugoligaš Birmingham City potvrdio je transfer Ivana Šunjića, potpisavši s njim petogodišnji ugovor uz odštetu od otprilike 7 miliona eura. Debitovao je u prvenstvu 3. augusta u pobjedi protiv Brentforda. Za svoj pogodak protiv Derby Countyja nagrađen je nagradom za gol mjeseca u Championshipu u oktobru iste godine. 

Tokom sezone 2022/23. igrao je na posudbi u njemačkoj Herthi, u kojoj je zabilježio 18 nastupa u Bundesligi. Nakon povratka u Englesku, nastavio je igrati za Birmingham City, ali je nakon isteka ugovora na kraju sezone 2023/24. napustio klub.

### Pafos 
U augustu 2024. Šunjić je kao slobodan igrač potpisao za kiparskog prvoligaša Pafos. U ekipi je dobio priliku nositi dres sa brojem 26, a klub mu je već u novembru 2025. produžio ugovor do ljeta 2027. godine. Sa Pafosom je u sezoni 2024/25. stigao do titule prvaka Kipra.

## Reprezentativna karijera 
Šunjić je tokom svoje omladinske karijere bio kapiten reprezentacije Hrvatske do 21 godine, a sa "Mini Vatrenima" je nastupio na Evropskom prvenstvu do 21 godine 2019. godine. Svoj jedini nastup za seniorsku reprezentaciju Hrvatske zabilježio je u maju 2017. u prijateljskoj utakmici protiv Meksika, koja je završena pobjedom (2:1).

Ipak, s obzirom na to da nikada nije debitovao za Hrvatsku u zvaničnoj takmičarskoj utakmici, Šunjić je iskoristio pravo na promjenu sportskog državljanstva. Krajem 2024. odlučio je da će nastupati za Bosnu i Hercegovinu. Selektor Sergej Barbarez uručio mu je poziv u novembru za susrete Lige nacija protiv Njemačke i Nizozemske. Zvanični debi u dresu novog nacionalnog tima upisao je 16. novembra protiv Njemačke u Freiburgu.

## Nagrade i priznanja 
* **Dinamo Zagreb**
** Prva HNL: 2018/19.

* **Pafos**
** Prva liga Kipra: 2024/25.

## Reference 
## Vanjski linkovi 
* Ivan Šunjić na Soccerwayu (jezik: engleski)

Kategorija:Rođeni 1996.
Kategorija:Živi ljudi
Kategorija:Bosanskohercegovački nogometaši
Kategorija:Nogometaši NK Zagreba
Kategorija:Nogometaši GNK Dinama
Kategorija:Nogometaši NK Lokomotive
Kategorija:Nogometaši Birmingham Cityja
Kategorija:Nogometaši Herthe BSC
Kategorija:Nogometaši Pafos FC-a